MARTIN. Minulú stredu si Deň Zeme pripomenul aj celý Turiec. Väčšina miest i obcí sa počas tohto dňa snažila pripraviť pútavý enviromentálny program najmä pre žiakov, aby si uvedomili dôležitosť čistej prírody a okolia bez odpadkov.
Šiesty ročník obľúbenej akcie sa konal i v Martine na námestí pred divadlom. Žiaci základných škôl sa s chuťou zapojili do tematickej súťaže, aby tvorivým a hravým spôsobom predviedli, ako im záleží na našej prírode.
S tvorivosťou problém nemali
Školáci bojovali o víťazstvo v dvoch kategóriách. Mladšie šesťčlenné tímy z prvého stupňa základných škôl mali vytvoriť najkrajšieho Brantneráčika, teda maskota pre spoločnosť Brantner Fatra v Martine, ktorá má v meste na starosti aj odvoz a likvidáciu odpadu. Deti mohli pri jeho výrobe použiť rôzne suroviny a materiály z vyseparovaného odpadu. Medzi najobľúbenejšie patrili plastové fľaše a ich vrchnáky, plechovky, papierové škatule, rolky toaletného papiera či igelitové tašky.
Najväčšieho Brantneráčika jednoznačne vymyslelo družstvo zo ZŠ na Ulici Pavla Mudroňa v Martine. Školáci ho znázornili ako panáčika s rukami chobotnice.
"Na konci každej ruky má kefu, metlu alebo niečo na čistenie. Naša chobotnica vyčistí chápadlami mesto od neporiadku," predstavila projekt štvrtáčka Sára Kristína Staníková.
Práca na Brantneráčikovi sa zapáčila i jej spolužiačke.
"Vyrábali sme ho až dve triedy, niečo sa urobilo doma, niečo v škole a zvyšok sme dokončili tu na námestí. Určite sa zapojím aj budúci rok," povedala Lea Horecká.
Na žiakov z druhého stupňa zas čakala iná úloha. Tí museli čo najkreatívnejšie vyrobiť alternatívny dopravný prostriedok. Výsledkom tak boli všakovaké autá, trojkolky na raketový pohon ako aj bicykle.
Počas celého dopoludnia boli pre deti pripravené pútavé sprievodné akcie v podobe kvízov, hádaniek či súťaž v separovaní odpadu.
Zvíťazil robočistič a eko bicykel
Všetky práce napokon ohodnotila porota a vybrala víťazov jednotlivých kategórií.
"Mali sme veľmi ťažkú úlohu. Žiaci sa na súťaž veľmi zodpovedne pripravovali. Rozhodujúcimi kritériami bolo dodržanie témy, použitie rôznorodých surovín, výsledný efekt, ako aj samotná prezentácia," zhodnotila členka poroty Alena Schimíková z martinskej radnice.
Recyklované výtvory sa pozdávali tiež konateľovi Brantner Fatra Petrovi Kašubovi.
"Pre našu firmu už dlho hľadáme vhodného maskota. Zdá sa, že inšpiráciu naberieme aj spomedzi týchto projektov," skonštatoval Kašuba, ktorého najviac oslovilo heslo maskota jednej školy Ak chceš čistú zem, odpadky hádž sem.
Víťazstvo si v kategórií Brantneráčik napokon vybojovali žiaci zo ZŠ na Ulici Pavla Mudroňa s ich Chobotnicou-robočističom. Druhé skončilo družstvo SZŠ BellAmos z Martina s Brantneráčikom Bellamosáčikom a tretie miesto obsadila ZŠ F. Hrušovského z Kláštora pod Znievom a ich Branko Petfľaško.
Najkreatívnejší dopravný prostriedok v podobe eko bicykla zas vymysleli školáci zo ZŠ s MŠ Ul. M. R. Štefánika vo Vrútkach, striebornú priečku získala ZŠ Ul. J. Kronera a ich eko mobil, tretí skončili martinskí žiaci zo ZŠ s MŠ UL. J. V. Dolinského s Brantcar trojkolkou.